Donques d'ara endauant, responec Monipodio, voi e ei era mia volentat que vos, Rincon vos cridetz Rinconete, e vos, Cortado, Cortadillo, que son nòms que s'avien coma un motle ara vòsta edat e as nòstes ordenances, dejós es quaus ei de besonh de saber es nòms des pairs des nòsti confraires, pr'amor qu'auem eth costum de hèr a díder quauques misses cada an pes amnes des nòsti defuntadi e benfactors, en tot trèir eth fondament entara aumòina de qui les ditz de bèra partida de çò que se raube; e aguestes taus misses, atau dites que pagades, diden que profiten as amnes per via de naufragi, e quèn dejós es nòsti benfactors: eth procurador que mos defen, eth goró que mos avise, eth borrèu que mos tie compassion, eth que, quan bèth de nosati hug peth carrèr e ath darrèr lo criden: "ath lairon, ath lairon"!